b'\n_START_ARTICLE_\nLaurids Bruun\n_START_PARAGRAPH_\nLaurids Bruun (f\xc3\xb8dt 25. juni 1864 i Odense, d\xc3\xb8d 6. november 1935 p\xc3\xa5 Frederiksberg) var en dansk forfatter.\xc2\xa0_NEWLINE_Bruun tog en statsvidenskabelig embedseksamen i 1888. Inden da, i 1885, havde han allerede debuteret som forfatter i tidsskriftet Tilskueren, og \xc3\xa5ret efter i bogform med novellesamlingen Historier. En Kj\xc3\xb8bstadidyl. Bruun rejste meget i Europa og \xc3\x98sten og publicerede bl.a. i 1912 de s\xc3\xa5kaldte robinsonader Fra Bosporus til van Zantens \xc3\x98 fra sine rejser. Han var forfatter til en serie af noveller bl.a. Historier (1886), historiske romaner som Alle Synderes Konge (1903), Absalons Saga (to bind, 1904), og danmarkskr\xc3\xb8niker som fx Danskernes Eventyr (tre bind, 1909-1912) samt flere store problemromaner: Den Evige (fire bind, 1905-1906) og Af Bygernes Sl\xc3\xa6gt (seks bind, 1909). Han var kendt i samtiden og blev oversat til flere sprog, men er i dag n\xc3\xa6sten glemt.'